《送陈侗同年知陕府》
宋代·苏辙

上书乞江淮，得请临关河。
所得非所愿，亲友或相诃。
丈夫志四方，所遇常逶迤。
况当国西屏，形胜古来多。
昆渠涌北郭，华岳垂东阿。
羌虏昔未平，驿骑如飞梭。
间谍时出没，关梁苦谁何。
尔来一清净，西望多麦禾。
魏绛方和戎，先零正投戈，秦人释重负，道路闻行歌。
便当卧斋閤，次第除网罗。
时时一啸咏，未用勤催科。
诸孤寄吴越，食口如雁鹅。
时分橐中金，何必手自摩。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。